Id-Direttiva tal-Kunsill
tas-27 ta’ Settembru 1977
dwar l-approssimazzjoni tal-liġijiet ta’ l-Istati Membri li għandhom x’jaqsmu mal-kamp viżiv tas-sewwieqa tal-vetturi bil-mutur
(77/649/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u b’mod partikolari l-Artikolu 100 tiegħu,
Wara li kkunsidra il-proposta mill-Kumissjoni,
Wara li kkunsidra l-opinjoni tal-Parlament Ewropew [1],
Wara li kkunsidra l-opinjoni tal-Kumitat Ekonomiku u Soċjali [2],
Billi l-ħtiġiet tekniċi li l-vetturi bil-mutur għandhom jissodisfaw skond il-liġijiet nazzjonali għandhom x’jaqsmu inter alia, mal-kamp viżiv tas-sewwieq;
Billi dawn il-ħtiġiet huma differenti minn Stat Membru wieħed għall-ieħor; billi hu għalhekk neċessarju li l-Istati Membri kollha jadottaw l-istess ħtiġiet, jew f’addizzjoni ma’ jew minflok ir-regoli eżistenti tagħhom, sabiex, b’mod partikolari, jippermettu li l-proċedura ta’ l-approvazzjoni tat-tip tal-KEE, li kienet is-suġġett tad-Direttiva tal-Kunsill 70/156/KEE tas-6 ta’ Frar 1970 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ l-approvazzjoni tat-tip ta’ vetturi bil-mutur u l-karrijiet tagħhom, tiġi ntrodotta fir-rigward ta’ kull tip ta’ vettura [3];
Billi hu mixtieq li l-ħtiġiet tekniċi jiġu mfassla sabiex ikollhom l-istess għan bħal ħidma li qed titwettaq fuq is-suġġett fil-Kummissjoni Ekonomika għall-Ewropa tan-NU;
Billi dawk il-ħtiġiet japplikaw għall-vetturi bil-mutur fil-kategorija M1 (il-klassifikazzjoni internazzjonali tal-vetturi bil-mutur hi mogħtija fl-Anness I mad-Direttiva 70/156/KEE);
Billi l-approssimazzjoni tal-liġijiet nazzjonali li għandhom x’jaqsmu ma’ vetturi bil-mutur tinvolvi r-rikonoxximent reċiproku mill-Istati Membri tal-verifiki mwettqa minn kull wieħed minnhom fuq il-bażi tal-ħtiġiet komuni,
ADOTTA DIN ID-DIRETTIVA:
Artikolu 1
Għall-iskopijiet ta’ din id-Direttiva, “vettura” tfisser kwalunkwe vettura bil-mutur fil-kategorija M1 (definita fl-Anness I mad-Direttiva 70/156/KEE) maħsuba għall-użu fit-triq, li jkollha mill-inqas erba’ roti u veloċità massima ddisinjata li taqbeż il-25 km fis-siegħa.
Artikolu 2
Ebda Stat Membru ma jista’ jirrifjuta li jagħti l-approvazzjoni tat-tip tal-KEE jew l-approvazzjoni tat-tip nazzjonali ta’ vettura għal raġunijiet li għandhom x’jaqsmu mal-kamp viżiv tas-sewwieq jekk tissodisfa l-ħtiġiet stipulati fl-Anness I, III u IV.
Artikolu 3
Ebda Stat Membru ma jista’ jirrifjuta jew jipprojibixxi l-bejgħ, ir-reġistrazzjoni, id-dħul fis-servizz jew l-użu ta’ xi vettura għal raġunijiet li għandhom x’jaqsmu mal-kamp viżiv tas-sewwieq jekk tissodisfa l-ħtiġiet stipulati fl-Anness I, III u IV.
Artikolu 4
L-Istat Membru li jkun ta l-approvazzjoni tat-tip għandu jieħu l-miżuri meħtieġa biex jassigura li hu nfurmat bi kwalunkwe modifika ta’ xi parti jew karatteristika msemmija fis-sezzjoni 2.2 ta’ l-Anness I. L-awtoritajiet kompetenti ta’ dak l-Istat għandhom jiddeterminaw jekk huwiex neċessarju li jitwettqu testijiet oħrajn fuq it-tip ta’ vettura modifikat u jippreparaw rapport ġdid. Jekk dawn it-testijiet juru li ma hemmx konformità mal-ħtiġiet ta’ din id-Direttiva, il-modifika m’għandhiex tkun awtorizzata.
Artikolu 5
Emendi neċessarji biex jadattaw il-ħtiġiet ta’ l-Annessi I, III, IV u V għall-progress tekniku għandhom jiġu adottati skond il-proċedura stabbilita fl-Artikolu 13 tad-Direttiva 70/156/KEE.
Madanakollu, din il-proċedura m’għandhiex tapplika għal emendi li jintroduċu dispożizzjonijiet li għandhom x’jaqsmu mal-kamp viżiv ta’ xort’ oħra minn kamp viżiv 180º ‘l quddiem.
Artikolu 6
1. L-Istati Membri għandhom idaħħlu fis-seħħ id-dispożizzjonijiet neċessarji sabiex jikkonformaw ma’ din id-Direttiva fi żmien tmintax-il xahar min-notifika tagħha u għandhom minnufih jinformaw lill-Kummissjoni b’dan.
2. L-Istati Membri għandom jassiguraw li t-testi tad-dispożizzjonijiet ewlenija tal-liġi nazzjonali li huma jaddottaw fis-settur kopert minn din id-Direttiva jkunu kkomunikati lill-Kummissjoni.
Artikolu 7
Din id-Direttiva hi indirizzata lill-Istati Membri.
Magħmula fi Brussel, fis-27 ta’ Settembru 1977.